Θανάσης Μαρτίνος

Ο Θανάσης Μαρτίνος (Αθήνα, Φεβρουάριος 1950) είναι Έλληνας εφοπλιστής και επενδυτής ακινήτων. 

Από τον Οκτώβριο του 2019 μέχρι τον Ιούλιο του 2023, διετέλεσε Πολιτικός Διοικητής του Αγίου Όρους. Κατέχει, επίσης, το οφφίκιο του Άρχοντος Εξάρχου της Αγίας του Χριστού Μεγάλης Εκκλησίας και το παράσημο του Μεγαλόσταυρου του Τάγματος της Τιμής της Ελληνικής Δημοκρατίας.

 Βιογραφικά στοιχεία 
Ο Θανάσης Μαρτίνος γεννήθηκε στην Αθήνα τον Φεβρουάριο του 1950. Ο πατέρας του, Ιωάννης, γεννήθηκε το 1907 στην Στεμνίτσα Αρκαδίας και η μητέρα του Αθηνά (Νουνού) (1927–2024) είχε καταγωγή από την Κεφαλλονιά και την Ελευσίνα. Από το 1971 εργάζεται κοντά στην οικογενειακή νεοϊδρυθείσα ναυτιλιακή εταιρεία "Thenamaris Ships Management", την οποία ίδρυσε η μητέρα του. Το 1974, ολοκληρώνει τις σπουδές του, στα ναυτιλιακά στο Λονδίνο και στα Οικονομικά στο Πανεπιστήμιο Αθηνών. Το 1975 η Thenamaris ήλεγχε έναν στόλο από 36 πλοία, μεταφορικής ικανότητας 850.000 τόνων. Το 1991, ο Μαρτίνος αποχώρησε από την εταιρεία, για να δημιουργήσει την Eastern Mediterranean Maritime (EastMed). Διαθέτει 74 ποντοπόρα πλοία, απασχολεί 180 στελέχη στα γραφεία και 1.500 ναυτικούς στα πλοία του, ενώ είναι και μεγάλος επενδυτής στο real estate.

Εκτός από την ενασχόλησή του με τη ναυτιλία, αφιερώνει αρκετό προσωπικό χρόνο σε φιλανθρωπικό έργο. Μέσω της αστικής μη κερδοσκοπικής εταιρείας «Αιγέας», στην οποία είναι επικεφαλής μαζί με τη σύζυγό του Μαρίνα από το 2015, επιτελεί φιλανθρωπικό έργο, χτίζοντας σχολεία, νοσοκομεία, εκκλησίες και άλλα. Ο Μαρτίνος μαζί με τα αδέρφια του, Ντίνο και Ανδρέα είναι ιδρυτικά μέλη της εταιρείας κοινωνικής προσφοράς «ΣΥΝ-ΕΝΩΣΙΣ», της Ένωσης Ελλήνων Εφοπλιστών.

Υπήρξε μέλος του διοικητικού συμβουλίου της Ένωσης Ελλήνων Εφοπλιστών για τέσσερις θητείες.

Στις 9 Οκτωβρίου 2019, με απόφαση του Πρωθυπουργού Κυριάκου Μητσοτάκη, ορκίστηκε Πολιτικός διοικητής του Αγίου Όρους. Η εγκατάστασή του στις Καρυές Αγίου Όρους, πραγματοποιήθηκε στις 14 Νοεμβρίου.

 Προσωπική ζωή 
Ο Θ. Μαρτίνος παντρεύτηκε το 1974 την Μαρίνα Μαρτίνου, που κατάγεται από την Άμπλιανη Ευρυτανίας. Έχουν αποκτήσει τρεις κόρες, την Αθηνά (η οποία απεβίωσε σε νεαρή ηλικία), τη Γεωργία που ήταν βουλευτής της Νέας Δημοκρατίας και τη Μαρίνα. Είναι μόνιμος κάτοικος Γλυφάδας.

 Τιμές 
Στις 24 Απριλίου 2015 ο Μαρτίνος τιμήθηκε με τον Μεγαλόσταυρο του Αποστόλου Μάρκου του Πατριαρχείου Αλεξανδρείας, από τον Πατριάρχη Αλεξανδρείας Θεόδωρο Β΄. Στις 18 Μαΐου 2017, ο Οικουμενικός Πατριάρχης Βαρθολομαίος του απένειμε το οφφίκιο του Άρχοντος Εξάρχου της Αγίας του Χριστού Μεγάλης Εκκλησίας. Έχει τιμηθεί από πολλές ιερές μητροπόλεις της Εκκλησίας της Ελλάδος, όπως με το Ανώτατο Παράσημο του Αγίου Διονυσίου της Ιεράς Μητροπόλεως Ζακύνθου και Στροφάδων, τον Μεγαλόσταυρο του Αγίου Σπυρίδωνος της Ιεράς Μητροπόλεως Πειραιώς, της Ιεράς Μητροπόλεως Νικαίας, τον χρυσό Σταυρό του Αποστόλου και Ευαγγελιστού Λουκά της Ιεράς Μητροπόλεως Θηβών, Λεβαδείας και Αυλίδος, τον Μεγαλόσταυρο του Αγίου Λαυρεντίου της Ιεράς Μητροπόλεως Μεγάρων και Σαλαμίνος και τον Μεγαλόσταυρο του Αγίου Ισιδώρου της Ιεράς Μητροπόλεως Χίου, Ψαρών και Οινουσσών. Έλαβε επίσης το Μέγα Παράσημο - τον χρυσό Σταυρό του Αγίου Γεωργίου της Ιεράς Μονής Ξενοφώντος του Αγίου Όρους. Τον Οκτώβριο του 2019 έλαβε από τον Πρόεδρο της Ελληνικής Δημοκρατίας Προκόπη Παυλόπουλο, το Χρυσό Μετάλλιο του Ζαππείου.

Στις 2 Οκτωβρίου 2024, έλαβε τον τίτλο του Μεγάλου Ευεργέτη του Εθνικού και Καποδιστριακού Πανεπιστημίου Αθηνών και αναγορεύθηκε ως επίτιμος διδάκτορας της Ιατρικής Σχολής του Πανεπιστημίου Αθηνών.

Στις 13 Ιανουαρίου 2025, του απονεμήθηκε το παράσημο του Μεγαλόσταυρου του Τάγματος της Τιμής από την Πρόεδρο της Ελληνικής Δημοκρατίας Κατερίνα Σακελλαροπούλου, σε τελετή που πραγματοποιήθηκε στο Προεδρικό Μέγαρο, τονίζοντας την μέριμνά του για την διατήρηση της θρησκευτικής μας παράδοσης και την προσφορά σε πολλούς ναούς του τόπου μας. Στις 25 Οκτωβρίου 2025, ανακηρύχθηκε Μέγας Ευεργέτης της Ιεράς Μεγίστης Μονής Βατοπαιδίου του Αγίου Όρους από τον καθηγούμενο της, Γέροντα Εφραίμ.

Ο Μαρτίνος έχει, επιπλέον, ανακηρυχθεί επίτιμος δημότης πολλών δήμων ανά την Ελλάδα.

 Παραπομπές 

 Εξωτερικοί σύνδεσμοι 
 Ιστοσελίδα Eastern Mediterranean Maritime Limited (EASTMED)

Κατηγορία:Πολιτικοί διοικητές του Αγίου Όρους
Κατηγορία:Έλληνες εφοπλιστές
Κατηγορία:Έλληνες ευεργέτες